জিডির পর এবার মামলা করলেন শাওন | দ্যা গ্লোবাল নিউজ ২৪
যুক্তরাষ্ট্রপ্রবাসী বান্টি মীর নামের এক ব্যক্তির বিরুদ্ধে ধানমণ্ডি থানায় তথ্য ও যোগাযোগ প্রযুক্তি আইনের ৫৭ ধারায় মামলা করলেন অভিনেত্রী মেহের আফরোজ শাওন।
আজ রোববার দুপুর ১২টার দিকে তিনি এই মামলা করেন। গত শুক্রবার ধানমণ্ডি থানায় ওই ব্যক্তির বিরুদ্ধে সাধারণ ডায়েরি (নম্বর ১১৮৪) করেন শাওন। মামলার পাশিপাশি শাওন পুলিশকে বান্টি মীরের কার্যকলাপের বিষয়ে বেশ কিছু প্রমাণাদি উপস্থাপন করেছেন
বান্টি মীর নিউইয়র্কপ্রবাসী। ফেসবুক লাইভে এসে শাওন ও তার মা সম্পর্কে অশালীন বক্তব্য প্রচার করেন তিনি। আর এ কারণেই প্রথমে জিডি ও পরে মামলা করলেন শাওন।
শাওন বলেন, ‘বান্টি মীরকে আমি চিনি না। কয়েক দিন ধরে তিনি ফেসবুকে আমার ও আমার পরিবার সম্পর্কে অশালীন বক্তব্য ছড়িয়েছেন, এমনকি আমার প্রাণনাশের হুমকিও দিয়েছেন। এ কারণেই ৫৭ ধারায় মামলাটা করেছি।’
মোস্তফা সরয়ার ফারুকী পরিচালিত ‘ডুব’ ছবিকে কেন্দ্র করে মূলত বান্টি মীর ফেসবুক লাইভে এসে শাওন ও তার মা সম্পর্কে অশালীন কথা বলেন। এছাড়া আরেকটি পোস্টে লিখেছেন, ‘ইদানিং দেখলাম ২০-২২ বছরের মেয়েরা ৪০-৫০ বছর বয়স্ক পুরুষের প্রতি ঝুকে পড়ছে। শাওন সিনড্রোম।’
পরে বান্টি মীর ফেসবুক থেকে লাইভ ভিডিও সরিয়ে নিয়েছেন এবং মাফ চেয়েছেন। এ বিষয়ে তার সঙ্গে যোগাযোগের চেষ্টা করা হলেও তাকে পাওয়া যায়নি।
এদিকে মুক্তির অপেক্ষায় আছে ‘ডুব’ ছবিটি। ছবিটি নিয়ে শুরু থেকেই শঙ্কা প্রকাশ করছেন মেহের আফরোজ শাওন। কিছুদিন আগে তিনি সংবাদ সম্মেলন করে জানান, ছবিটি অনুমতি ছাড়াই হুমায়ূন আহমেদের জীবনী নিয়ে করা হয়েছে এবং সেখানে স্পর্শকাতর বিষয় উঠে আসতে পারে। বিভিন্ন গণমাধ্যমে ছবির শিল্পীদের সাক্ষাৎকারের মাধ্যমে তিনি এটা জানতে পেরেছেন। এ বিষয়ে সেন্সর বোর্ডে তিনি একটি চিঠিও পাঠিয়েছিলেন।
Previous : বদরুল আমাকে কুপিয়ে ক্ষতবিক্ষত করে দেয়: খাদিজা
Next : খুলনা বিভাগে চলমান পরিবহন ধর্মঘট অযৌক্তিক : ওবায়দুল কাদের